El Consell Supervisor del TERMCAT acaba d’aprovar i fer públic el llistat de més de 500 nous termes catalans que ha normalitzat durant l’any 2018 i el primer trimestre de 2019. Entre aquests destaquen, com és habitual, els vinculats a les noves tecnologies, i que solen ser anglicismes: ‘espòlier’, ‘tuitar’, ‘trolejar’, ‘sèxting’ o ‘programari maliciós’, entre altres, són des d’ara termes correctes en català. La llista és llarga, i els sectors que han incorporat més actualitzacions són els dedicats a la informàtica, els sistemes d’informació (‘gràfic de barres’), la meteorologia (‘tornado’, ‘calamarsa’), l’empresa i el màrqueting (‘brànding), la sexualitat (‘poliamor’, ‘pèting’) o la zoologia (‘acrocefàlids’, ‘bernièrids’). També la sociologia i la política aporten nous termes , com el molt estès i ara normalitzat ‘empoderament’.  L’apartat de meteorologia inclou una cinquantena de termes, consensuats amb un ampli grup d’especialistes del sector, sobre pertorbacions (‘minihuracà mediterrani o medicà’), remolins (‘mànega’, ‘tornado’, ‘cap de fibló’, ‘fibló’ o ‘tromba’; ‘mànega marina’ o ‘tromba marina’; ‘remolí de pols’, ‘bufarut’ o ‘follet’, etc.), o hidrometeors sòlids (‘calamarsa’, ‘calabruix’ o ‘granís’; ‘neu granulada’ o ‘neu rodona’; ‘pedra’; ‘pedra grossa’, etc.) També tenen un pes important en aquest DOGC els termes de zoologia, concretament de l’àmbit de l’ornitologia, amb la catalanització del nom de diverses famílies d’ocells (‘acrocefàlids’, ‘bernièrids’, ‘caliptofílids’, ‘mohòvids’, etc.) i amb la denominació catalana de diverses espècies exòtiques (‘elani perlat’, ‘nínox bru’, ‘takahé de l’illa del Nord’, ‘todi de Cuba’, etc.), i de l’àmbit dels insectes, amb el nom de les principals espècies de cigales de Catalunya (‘cigala de l’olivera’, ‘cigala del pi, ‘cigalella alacurta’, ‘brunzidora cotonosa’, etc.). El DOGC també recull un nombre important de termes dels sectors de la bioètica i les ciències de la salut en general (‘futilitat’, ‘gestació per substitució), la botànica (‘anoner pinya’, ‘arbust de la mel’), les fustes exòtiques (‘amarant’, ‘banús africà’).  També de l’empresa i el màrqueting (‘botiga insígnia’, ‘botiga conceptual’, ‘brànding’ o construcció de marca’; la sociologia i la política (‘empoderament’ o apoderament, ‘escalada del conflicte’, ‘enrocament’, ‘estat brètol’), la sexualitat i l’erotisme (‘BDSM’, ‘brollada’, ‘pèting’, ‘poliamor’) o l’alimentació i la gastronomia, amb noms d’hortalisses (‘brocolet’, ‘col florida xinesa’ o ‘tsaixin’) i altres productes alimentaris (‘gula’, ‘surimi’).

Summary: ‘Espòiler’, ‘tuitar’, ‘poliamor’ o ‘empoderament', entre els 500 nous termes catalans normalitzats pel TERMCAT


L'entrevista que el director de TV3, Vicent Sanchis, va fer a la líder de l'oposició, Inés Arrimadas, ha continuat cuejant aquest divendres a la sessió de control de la CCMA. Catalunya en Comú-Podem, Cs i el PSC han retret l'actitud de Sanchis, que consideren que com a presentador va prendre part. Preguntat per les audiències radiofòniques, el director de Catalunya Ràdio, Saül Gordillo, ha destacat que malgrat no encapçalar l'EGM, s'han retallat distàncies amb RAC1, i l'emissora pública és líder en informació i a Internet, En la sessió de control, ERC ha destacat que TV3 no pateixi represàlies d'empreses publicitàries per "fer befa" dels símbols nacionals com la senyera, a diferència de l'episodi amb la bandera a La Sexta.  La polèmica per l'entrevista de Sanchis a la cap de l'oposició ha encetat un nou capítol de retrets en la sessió de control de la CCMA. En la primera pregunta de la comissió parlamentària, la diputada dels comuns Marta Ribas ha acusat Sanchis de no actuar amb criteris periodístics, sinó com a "oponent polític del cap de la oposició". "No podem fer més que queixar-nos del contingut i del resultat d'aquesta entrevista i refermem els motius que ens van portar a reclamar la queixa del paper del director de no complir amb la imparcialitat", ha reblat Ribas. Sanchis li ha respost que ho va "intentar" i reconeix que va ser "difícil per a tothom" per les crítiques prèvies del grup a la televisió pública.  Nacho Martín Blanco, diputat de Cs, ha acusat el director de la televisió de "fer de jutge i part", fent "judicis de valors" per passar comptes amb Arrimadas, un debat que considera que va perdre el moderador. En aquest sentit, Sanchis ha negat que fes cap judici de valors i assegura que tornaria a fer la pregunta que va iniciar la polèmica, sobre si seria un gest humanitari anar a visitar els presos.  David Pérez, diputat del PSC-Units, també ha retret l'actitud del presentador, que considera que es va equivocar, i ha demanat que no torni a fer les entrevistes per TV3. "No és el consell de govern que decideix qui ni a qui, però Sanchis no ha estat el primer que les fa ni crec que sigui l'últim", ha respost Núria Llorach, presidenta en funcions de la CCMA. En aquest sentit, Sanchis ha etzibat al diputat socialista que no només vulguin decidir com es fan les entrevistes sinó dir qui les ha de fer. Gordillo defensa la tasca professional de Catalunya Ràdio A preguntes del diputat socialista David Pérez, Saül Gordillo ha argumentat que les audiències en ràdio son "més lentes" i revertir una manca de lideratge de fa anys "no es fa amb celeritat". "Som líders en informació, a Internet i en noves apostes en l'entorn digital", ha recordat. Així mateix, ha destacat que sota la seva direcció s'han retallat distàncies amb la principal competidora, RAC1, assolint els "millors resultats història".   En la mateixa sessió de control de l'ens, la diputada cupaire Natalia Sànchez ha preguntat "per què la pública afavoreix els interessos d'un grup privat" –en referència al Grup Godó-, incloent en la graella programes de periodistes de RAC1. "TV3 s'està convertint en teleRac1", ha etzibat. Sanchis ha assegurat que a la televisió pública hi ha periodistes provinents també de Catalunya Ràdio i que molts dels de RAC1 també han treballat a l'emissora pública.

Summary: Catalunya en Comú, PSC i Cs critiquen l'entrevista de Sanchis a Arrimadas


L'Ajuntament de Tarragona farà un ple monogràfic sobre la petroquímica quatre mesos després de l'explosió a IQOXE. La sessió es farà el 13 de maig a la tarda amb el títol 'Prevenció, seguretat, salut i futur de la indústria química', segons ha acordat la Junta de Portaveus. El portaveu municipal, Xavier Puig, ha explicat que l'objectiu de la convocatòria és fomentar el debat i escoltar, per primer cop, veus externes al plenari. Els grups municipals han acordat que intervinguin a la sessió representants d'entitats veïnals i ambientals, l'AEQT, els sindicats, la URV i la Generalitat. "En volem sortir amb propostes de futur i amb mirada llarga", ha apuntat Puig, qui també ha obert la porta a fer més sessions en el futur, si calgués. El portaveu municipal ha subratllat que l'explosió ha suscitat nous interrogants en relació a la seguretat, les condicions laborals, la gestió del risc, el paper de l'administració, la informació a la ciutadania i el model productiu del sector. Per aquest motiu, ha insistit que "el que és honest i eficaç és posar en valor les reflexions de tothom, tant els punts d'acord com de discrepància, per buscar consensos que ens facin més forts".  Xavier Puig també ha posat en valor el caràcter "coral" del ple, que està previst entre les quatre i les vuit del vespre. La primera meitat de la sessió es reservarà a les intervencions dels experts i representants d'entitats, i l'altra, als grups municipals, que ja van aprovar una declaració institucional arran de l'explosió a IQOXE.  La Junta de Portaveus ha descartat la convocatòria de comissions informatives prèvies, tal com demanava el PSC per tal d'aprofundir en la qüestió abans del ple extraodinari. Puig ha defensat que establir un calendari de comissions ajornaria el ple 'sine die' i restringiria el debat dins la pròpia comissió. En qualsevol cas, Puig ha manifestat que "si hem de fer més plens, en farem més". Per la seva banda, la CUP ha celebrat que el ple es faci a la tarda, la qual cosa creu que afavorirà l'assistència de més persones, i que s'hi convidin experts. Els anticapitalistes confien que la sessió "representi l'inici d'un canvi que deixi enrere l'opacitat al voltant de la petroquímica i la connivència que ha imperat fins el moment entre la indústria química i les administracions".

Summary: Tarragona farà el 13 de maig un ple monogràfic sobre la petroquímica


Els mossos calculen que podien generar fins a 21,4 quilos cada tres mesos ACN Terrassa.-Els Mossos d’Esquadra han desmantellat a Terrassa un grup format per vuit persones dedicat al cultiu i distribució de marihuana que generava fins a 21.400 grams cada tres mesos. Segons fonts policials, el passat 3 de setembre es van detenir dues persones i se’n van denunciar cinc més com a presumptes autors de delictes contra la salut pública, pertinença a grup criminal i per defraudació de fluid elèctric. La investigació va començar després que la policia catalana constatés que en un domicili de Terrassa se sentien contínuament sorolls d’aparells d’aire condicionat –n’hi havia fins a tres-, una olor molt intensa de marihuana i que diversos vehicles s’acostessin al pis i persones entressin i sortissin amb grans bosses. Finalment, el passat 1 de setembre els agents van fer una entrada i registre judicial a l’interior del domicili, on hi van trobar dos homes i una dona i quatre persones més en una furgoneta que acabava d’arribar aquell moment. A més, en entrar al lloc, els mossos -acompanyants d’un inspector de la companyia elèctrica subministradora- van observar que la instal·lació havia estat manipulada fraudulentament per tal de disposar d’una intensitat elèctrica superior a la que estava facturant la companyia. Dins del domicili, es van localitzar 640 plantes de marihuana, 22 quilos i 650 grams de cabdells de marihuana que es trobaven en un procés d’assecament i 2 quilos de 400 grams més que es van trobar dins d’un congelador en bosses termosegellades. A més, els investigadors van  localitzar 15,3 grams de haixix i 15 capses amb anabolitzants, així com restes de substàncies com testosterona i clenbuterol. El grup havia condicionat el pis per al cultiu de marihuana, amb diverses sales habilitades per al cultiu intensiu i fer una recol·lecció de fins a 21.400 grams cada tres mesos. A banda, es van localitzar 64 llums d’alta intensitat, 24 ventiladors i 64 transformadors. Pel que fa el preu de la marihuana, els Mossos calculen que és d’uns 200.000 euros aproximadament i en el cas que es vengués a quilos hagués arribat als 53.000 euros. A més, el valor de la connexió elèctrica fraudulenta seria de 64.000 euros, aproximadament.  Els investigadors van detenir dues de les set persones que van ser identificades durant l’entrada al pis per considerar que eren els que comandaven l’organització criminal. Les cinc persones restants van ser denunciades per ajudar activament al funcionament de la plantació.  Poques hores després, una altra persona relacionada amb el grup i que estava en recerca policial, es va presentar voluntàriament davant del jutjat.   Els dos detinguts van passar a disposició judicial el tres de setembre i el jutge va decretar la seva llibertat amb càrrecs.

Summary: Desmantellen un grup criminal dedicat al cultiu i distribució de marihuana a Terrassa


Democràcia i Llibertat ha instat els caps de llista dels partits espanyols a celebrar un debat sobre Catalunya, tenint en compte que serà un dels "principals eixos" de la campanya electoral del 20-D. A través d'un comunicat, la coalició electoral argumenta que aquesta seria la forma "més adequada" de contribuir a què la ciutadania de tot l'Estat pugui formar-se una opinió sòlida sobre aquesta qüestió, i pugui emetre així el seu vot de manera "deliberada, serena i raonada". Així mateix, avancen que el candidat Francesc Homs només participarà als debats de la televisió pública i privada de Catalunya, ja que consideren que aquests espais són més que suficients perquè quedi garantida la pluralitat i quedi coberta la "contraposició necessària de projectes".

Summary: Democràcia i Llibertat emplaça els caps de llista dels partits espanyols a celebrar un debat sobre Catalunya


Sandro Rosell, Andreu Ramos, Shahe Ohannessian i Joan Besolí han estat conduïts aquest dimecres a les quatre de la tarda per la Guàrdia Civil a Madrid, on s’espera que demà dijous declarin davant la jutgessa de l’Audiència Nacional Carmen Lamela per un presumpte delicte de blanqueig de capitals. Els quatre han passat la nit a la caserna de la Guàrdia Civil de Travessera de les Corts, a diferència de la dona de Rosell, Marta Pineda, que en un primer moment també va ser detinguda però que a la nit va ser deixada en llibertat amb càrrecs. Es preveu que comencin a declarar a partir de les nou del matí. Cal recordar que l'expresident del Barça va ser detingut dimarts en una operació contra el blanqueig de capitals en què hi participen la policia espanyola i la Guàrdia Civil. Xifren en uns 15 milions d’euros els diners que la presumpta trama hauria blanquejat. En el marc de l’operació es va escorcollar el domicili de Rosell i la seva dona al barri de les Corts de Barcelona; a la segona residència del matrimoni a Cassà de Pelràs, a Corçà, i al domicili d'un soci de Rosell a Alàs i Cercs. També es van fer escorcolls a Andorra, en aquest cas en col·laboració amb la policia d'aquest país, i a dos despatxos de Rosell a Barcelona. Fonts de la investigació han confirmat que la presumpta trama hauria blanquejat 15 milions i que la Federació brasilera de Futbol hauria venut els drets audiovisuals de la selecció a una empresa del Qatar. Segons les mateixes fonts, part dels diners d’aquesta operació haurien anat a parar a mans de l’expresident del Futbol Club Barcelona, Sandro Rosell, i a l’expresident del màxim òrgan del futbol brasiler. Rosell hauria derivat les quantitats abonades a diverses societats amb seu a Andorra. Les mateixes fonts preveuen que aquest dijous s'aixequi el secret del sumari i aleshores es coneguin tots els detalls d’aquesta operació, anomenada 'Rimet'.

Summary: Rosell i tres detinguts més són conduïts a Madrid per declarar dijous davant l’Audiència Nacional


Els investigadors dels Mossos d'Esquadra han explicat que, just després del crim del 5 de desembre 2013, l'acusat estava en estat de "xoc" i assegurava que "sentia veus" de familiars. Aquest dimarts han declarat a l'Audiència de Girona els agents que van arribar primers al pis, els que van detenir poca estona després a Eulogio Sol Lumalang dins el seu cotxe i els que es van encarregar de la investigació. Segons han detallat, van haver d'aturar la primera declaració que van prendre l'acusat perquè deia "coses inconnexes i incoherents". "Només deia que estava fart de la situació, però no detallava quina situació, alguna cosa sobre la seva filla, també parlava de follar i deia que sentia veus dels seus familiars", ha exposat un dels agents. L'acusat s'enfronta a 20 anys de presó per assassinat.

Summary: Els investigadors diuen que l'acusat del crim de Blanes estava en "xoc" i assegurava que "sentia veus" de familiars


La líder dels Verds a l'Eurocambra, Ska Keller, ha exigit al president espanyol Pedro Sánchez "una solució democràtica i política" per a Catalunya que "inclogui els presos". En el torn de paraula dels líders dels grups parlamentaris a l'Eurocambra a Estrasburg després del discurs de Sánchez, Keller ha lamentat que "dos exmembres" del seu grup polític "estan actualment a la presó", en referència als exeurodiputats Oriol Junqueras i Raül Romeva. "Se'ls acusa de càrrecs que no són rigorosos, com han declarat tribunals a Bèlgica i Alemanya", ha dit. Per això, Keller ha reclamat a Sánchez que "iniciï un diàleg sincer" per resoldre el conflicte català ara que té aquest "problema sobre la seva taula". "Només amb bona voluntat de les dues parts es podrà aconseguir la solució que cal per Catalunya, Espanya i Europa", ha afirmat. Per la seva banda, l'eurodiputat francès dels Verds José Bové també ha reclamat la llibertat dels presos, que ha dit que estan tancats "per les seves idees polítiques".  En una intervenció després de les rèpliques de Sánchez, el francès ha dit que entén i comparteix "la crida al diàleg" però ha remarcat que no es pot parlar amb gent a la presó. "Alliberi aquesta gent i podrem parlar", ha insistit Bové.  Bové ha demanat a Sánchez si Espanya "té la intenció d'unir-se" a països com Polònia o Hongria, on hi ha derives autoritàries.

Summary: La líder dels Verds exigeix a Sánchez "una solució democràtica i política" per a Catalunya que "inclogui els presos"


El president del govern espanyol en funcions, Pedro Sánchez, es reunirà el 2 de juliol amb la presidenta del Congrés, Meritxell Batet, per fixar la data de la investidura. Fonts del PSOE remarquen que Espanya no té temps per perdre i que necessita un govern "quan  abans millor". Segons aquestes mateixes fonts, el líder del PSOE es presentarà al debat d'investidura perquè Espanya tingui un govern "progressista, europeista i moderat". "Sánchez vol liderar aquest projecte amb sentit d'estat", afegeixen. Les posicions de PSOE i Podem continuen enrocades després de la reunió d'ahir entre el mateix Sánchez i el líder de Podem. Pablo Iglesias amenaça amb votar en contra la investidura si no es negocia un govern de coalició.

Summary: Sánchez es reunirà amb Batet el 2 de juliol per fixar la data de la investidura


El govern municipal ha presentat aquest dilluns les dues opcions de cobertura de la ronda de Dalt, la que es basa en la que plantejava l'executiu de Xavier Trias, que és més cara i implica el soterrament, i la que ha aportat l'actual executiu, que preveu la cobertura parcial i té un cost inferior. Les dues opcions només són comparables en el tram d'Horta-Guinardó, ja que l'anterior govern només va arribar a planificar aquesta part. En aquest cas, pel que fa al tram Vallcarca-Harmonia, la cobertura seria similar en els dos plantejaments, però la diferència principal radica en el segon tram, el de Harmonia-Karl Marx, on la proposta de CiU plantejava el soterrament mentre que l'alternativa del govern actual aposta per construir tres passarel·les a sobre del traçat actual que permetin generar punts de connexió a banda i banda de la ronda. En conseqüència, els preus difereixen molt: 390 MEUR contra 226 milions. El govern municipal ha enllestit tots els avantprojectes per estudiar la cobertura de la ronda de Dalt i ho ha fet basant-se en dos criteris. El primer, en línia de la proposta que va fer el govern de CiU, preveu el soterrament i una cobertura completa. El segon, plantejat per l'actual executiu, rebutja soterrar la ronda i preveu cobrir només allà on sigui possible fer-ho.  La principal diferència està en el tram entre Harmonia i Karl Marx, al districte d'Horta-Guinardó, on aquesta segona opció proposa construir tres passarel·les de connexió, ja que no es produiria soterrament. Tampoc n'hi hauria al tram entre Vallcarca i Harmonia, sinó que simplement es cobriria l'actual traçat. Els terminis de la segona proposta són més curts. L'executiu ha traslladat les dues opcions als veïns, que aposten per una cobertura completa. En declaracions als mitjans, la tinenta d'alcaldia d'Urbanisme, Janet Sanz, ha apuntat que el soterrament implicaria desviar el metro que passa per sota d'aquest tram, i ha apuntat que justament en aquesta part hi ha menys veïns. "Amb solucions més puntuals ens permet fer una bona cobertura i ens permet resoldre allà on hi ha una necessitat evident, perquè hi viuen veïns que pateixen problemes de soroll quotidià", ha argumentat. En qualsevol cas, ha apuntat que ara hi ha aquestes dues alternatives sobre la taula i caldrà apostar per una d'elles, tenint en compte també el cost. La soterrada costaria només en el tram d'Horta-Guinardó 390 milions d'euros, mentre que l'alternativa de cobertura parcial rondaria els 226. El govern municipal ha calculat també el cost total, que pujaria a 333 MEUR, encara per sota.  En tot cas, Sanz ha remarcat que es tracta de quantitats molt importants, i que caldrà un pacte de ciutat per invertir-les en diferents mandats. De moment, l'actual executiu en destina 15 a començar la cobertura entre els barris de Sant Genís dels Agudells i la Teixonera. Les obres començaran el 19 de juliol i implicaran la reducció d'un carril per sentit durant l'estiu. En concret, s'actuarà entre el Mercat de la Vall d'Hebron i l'institut. A principis del 2018 s'iniciarà una segona fase de les obres. Les tres parts de la cobertura L'alternativa de cobertura que planteja el govern municipal afecta dos districtes més al marge del d'Horta-Guinardó. En el cas de Gràcia, s'ha plantejat una cobertura total des d'Alfonso Comín fins a l'avinguda Vallcarca. Costaria 30 MEUR i caldrien quatre anys i mig per finalitzar-la.  Pel que fa als trams que queden per cobrir a la zona de Verdum, Via Júlia i Meridiana, l'avantprojecte preveu una inversió total de més de 77 MEUR. A cada tram s'hi durien a terme actuacions de cobertura i de connexions de les dues bandes de la ronda.

Summary: Colau planteja un projecte alternatiu de cobertura parcial de la ronda de Dalt amb un cost inferior al de Trias


L'Ajuntament de Mataró s'ha dotat duna nova ordenança que, quan es completin tots els tràmits burocràtics, permetrà sancionar els propietaris de pisos buits. La nova normativa sorgeix d'una proposta d'ICV-EUiA, PSC i CiU i que preveu, entre d'altres, posar en marxa un programa d'inspecció per detectar immobles desocupats del anomenats 'grans tenidors' –entitats financeres i grups empresarials– per poder sancionar aquells que fa més de dos anys que estiguin desocupats de manera injustificada. Les multes seran graduals i poden arribar fins als 18.000 euros. El consistori comenta, però, que la finalitat no és la recaptatòria sinó la d'aconseguir la "mobilització" dels pisos al mercat per part del propietari i que, d'aquesta manera es pugui "afavorir que augmenti l'oferta de pisos destinats a la borsa de lloguer social i combatre les ocupacions il·legals". A Mataró hi ha prop de 4.000 habitatges buits –3.792, segons el cens que es va fer el 2015–, dels quals un 25% són propietat d'entitats financeres o empreses. Per poder donar-los una sortida, la nova ordenança preveu un programa anual d'inspecció que prioritzi els immobles que són propietat d'aquests 'grans tenidors' i que se centri en aquelles zones o comunitats on s'hagin detectat problemes de convivència com a conseqüència de la desocupació dels pisos. L'Ajuntament obrirà un expedient en aquells casos on es confirmi la desocupació de l'habitatge i si es conclou que és per causa injustificada el propietari haurà d'assumir la taxa pels treballs d'inspecció realitzats. Al seu temps, el consistori reclamarà que abans d'un mes es prenguin mesures perquè l'habitatge torni a estar ocupat. Si no s'atén aquest requeriment és quan es començarien a aplicar les sancions. En aquest sentit, l'ordenança recull que l'Ajuntament podrà imposar fins a tres multes coercitives de 3.000 euros la primera, 6.000 euros la segona i 9.000 euros la tercera, arribant fins a un màxim de 18.000 euros.

Summary: Mataró aprova una ordenança per sancionar habitatges buits


Josep Maria Cervera serà proposat aquest dimecres per presidir l'Associació de Municipis per la Independència (AMI), segons publica aquest dimarts 'Nació Digital'. La proposta es farà en una reunió de l'executiva a Santa Maria d'Oló (Moianès), afirma el mateix mitjà. Cervera, alcalde del Port de la Selva (Alt Empordà) i conseller nacional del PDeCAT, substituirà en el càrrec en cas de ser escollit Neus Lloveras, alcaldessa de Vilanova i la Geltrú, que va renunciar el mes passat. Abans de Lloveras, la màxima responsabilitat de l'AMI la van tenir Josep Maria Vila d'Abadal, exalcalde de Vic i fundador de l'entitat, i Carles Puigdemont, que va deixar el càrrec quan va ser escollit com a president de la Generalitat a principis del 2016.

Summary: Proposen Josep Maria Cervera com a nou president de l'AMI


La pel·lícula de terror 'En la hierba alta', basada en el relat curt homònim de Stephen King y Joe Hill, ha donat aquest dijous el tret de sortida a la 52a edició del Sitges Festival Internacional de Cinema Fantàstic de Catalunya. El director i guionista Vincenzo Natali i l'actor Patrick Wilson, conegut pels seus papers a 'Watchmen' o a les sagues de terror 'Expediente Warren' i 'Insidious', són els protagonistes d'aquesta primera jornada del certamen. Wilson, qui rebrà el premi Màquina del Temps aquest dijous, ha explicat que no escull els personatges per si són bons o dolents, ja que, ha afegit, totes les persones tenen bondat i maldat. Wilson interpreta un dels protagonistes d''En la hierba alta'. La pel·lícula de Netflix arribarà globalment a la plataforma aquest divendres.  A 'En la hierba alta', els germans Becky i Cal escolten el plor d'un nen perdut en un camp d'herba alta i s'endinsen per rescatar-lo, però queden atrapats per una força sinistra que ràpidament els desorienta i separa. Els protagonistes del film es troben aïllats del món i sense cap possibilitat d'escapar del control del camp i aviat descobriran que el pitjor de tot no és estar perduts.    Gran part del terror de la pel·lícula ve generat pel claustrofòbic camp d'herba, en el qual es perden els seus protagonistes. No és la primera vegada que Vincenzo Natali utilitza la claustrofòbia en un film, sinó que ja ho va fer a 'El cub'. "Les pel·lícules de terror i la ciència ficció són una metàfora de les nostre vides i el nostre dia a dia i així es com em sento jo a vegades, atrapat en el temps".  El director del film ha explicat que el so és una de les seves parts preferides en el procés de gravació d''En la hierba alta'. Ha indicat que l'audiència no n'és tan conscient del so i en aquest film, ha afegit, "el so és molt important i el públic havia de sentir que estaven perduts en els camps d'herba".  Stephen King Un dels protagonistes de la roda de premsa ha estat les constants referències a Stephen King. Natali ha apuntat que ha crescut veient les històries de King i volia honorar-lo i rendir-li tribut. Tot i això, creu que "una bona adaptació no ha de ser literalment fidel a la novel·la, sinó una inspiració per fer el guió de la cinta". Natali ha assegurat també que King és "el pare del terror modern" perquè ha situat el terror en el dia a dia. En un altre moment, el director del film ha explicat que King odia Donald Trump i li deu a l'actual president d'Estats Units que "creï un món tant trist, que fa que les audiències busquin el terror".  Wilson va créixer, ha apuntat, amb les històries de King i majoritàriament la seva aproximació a l'univers de l'escriptor ha estat a través del cinema. L'actor ha actuat en diverses cintes de terror, però aquesta és la primera que actua en un film basat en una obra de King. Per tant, ha afegit, participar en aquesta pel·lícula ha estat "una espècie de ritual" que havia de fer.   Preguntat pels personatges que ha interpretat a la gran pantalla, Wilson ha replicat que mai escull els personatges per si són bons o dolents, ja que, ha afegit, totes les persones tenen bondat i maldat. Wilson ha explicat que busca "personatges complexos i difícils". Per ell, l'important és que el personatge faci sentir coses a l'espectador. Wilson ha reconegut que el paper més complex que ha realitzat és a 'Zipper', de l'any 2015, que interpretava un addicte al sexe.    Del personatge que interpreta a 'En la hierba alta', li ha interessat perquè té una part d'humor, carisma i és perillós. "Això és el que busco en la majoria de personatges que interpreto en les pel·lícules de terror".  Crisi mundial  Un periodista li ha preguntat a Wilson sobre la crisi que hi ha al món. "Entre vosaltres i jo hi ha una distància i tots els ulls estan posats en mi i la crisi que hi ha és precisament aquesta distància que hi ha pel món dels famosos". L'actor veu la crisi que hi ha al món "a través dels ulls dels seus fills". "La crisi és perdre el sentit de quin és el nostre lloc en el món".

Summary: La pel·lícula de terror claustrofòbic 'En la hierba alta' dona el tret de sortida al Festival de Sitges 2019


Mossos i Agents Rurals troben 211 aus, la majoria amb crestes, barbetes i esperons amputats  ACN Barcelona.-Els Mossos d'Esquadra de la comissaria de Girona van desmantellar el 29 de novembre una finca a Sant Joan de Mollet (Gironès) on criaven i entrenaven galls per a baralles il·legals i cultivaven marihuana. Els agents ha detingut un home i una dona, de 31 i 35 anys, veïns de l'Hospitalet de Llobregat i de Sant Joan de Mollet, respectivament, com a presumptes autors d'un delicte contra la salut pública i un delicte de defraudació de fluid elèctric. Juntament amb els Agents Rurals, la policia ha trobat 211 aus, la majoria amb crestes, barbetes i esperons amputats, preparades per participar en lluites il·legals, una activitat prohibida. La finca, a més, no tenia el corresponent registre d'explotacions ramaderes.  Un informe dels Agents Rurals del Gironès va alertar els Mossos al setembre que hi havia una casa a Sant Joan de Mollet on s'hi estarien criant galls per participar en baralles. Sospitaven que els entrenaments es feien al pati de la finca i que es mutilaven parts dels animals . També advertien que a la casa hi hauria una plantació de marihuana. La unitat d'investigació de Girona va començar a vigilar la finca, que estava tancada i ocultada amb malla d'ombreig, cosa que va dificultar inicialment la investigació. El 29 de novembre es va fer un dispositiu conjunt entre Mossos, Agents Rurals, veterinaris del Departament de Territori i Sostenibilitat i tècnics del d'Agricultura.  Tots ells van entrar i registrar la finca i van trobar 211 aus: 99 mascles adults, 15 mascles joves, 75 femelles adultes de gall de baralla, 22 gallines adultes productores d'ous i dos ànecs. Del total, 99 estaven amb les crestes, les barbetes o els esperons amputats. De fet, la majoria tenia les tres parts del cos amputades i no tenia ni menjar ni aigua. També es van intervenir dues caixes de trampes de captura de fauna.  L'explotació no tenia els permisos corresponents. A més, les baralles il·legals entre animals estan prohibides pel decret 2/2008 del 15 d'abril, pel qual s'aprova el text refós de la Llei de protecció dels animals.  Les aus estaran immobilitzades fins als resultats de les proves sanitàries i la resolució de l'expedient administratiu. Els Agents Rurals i els tècnics dels dos departaments van obrir diverses actes administratives per les condicions i la manca de permisos dels animals. Pel que fa a la plantació de marihuana, es va trobar tot el material necessari per mantenir-la i fer-la créixer, com làmpades i aires condicionats. La casa tenia tres escomeses de corrent fraudulentes, que van suposar un frau de 20.000 euros. També hi havia 1.800 esqueixos i 405 plantes de marihuana.  La investigació està oberta i no es descarten més detencions. Els dos detinguts seran citats properament per declarar davant del jutge. No tenen antecedents.

Summary: Desmantellen una finca on criaven galls per a baralles il·legals i cultivaven marihuana a Sant Joan de Mollet


L’increment del turisme estatal ha fet que Salou millori les xifres de pernoctacions aquest 2019, en comparació amb l’any anterior. Fins al 15 d’octubre ha arribat als 7,64 milions, una xifra molt similar a la “temporada històrica del 2017”, segons ha exposat l’alcalde de la ciutat i president del Patronat de Turisme, Pere Granados. Segons el consistori l’increment ha estat de l’1,1% respecte el 2018. El principal mercat ha estat l’estatal, amb 2,8 milions de pernoctacions i un increment del 8,9%, seguit del britànic, amb 1,4 milions de pernoctacions tot i una davallada del 6,1%. Granados ha destacat la recuperació del nombre de visitants russos i ha destacat l’auge de visitants de Portugal, Estats Units i Canadà. Granados s’ha mostrat molt satisfet amb les xifres d’ocupació turística d’enguany i les ha posades en valor perquè mercats competidors com Turquia s’han recuperat. El principal mercat és l’estatal i ha registrat un increment del 8,9%. Per l’alcalde, tot i la situació política “el turista espanyol no deixa de venir a Salou, sinó que incrementa estades”.  Més complicada ha estat la resposta del mercat britànic, que ha caigut un 6,1% fins a l’1,4 milions d’estades. L’alcalde ho ha atribuït al fet que “va fer molt bon temps a tot Europa”, cosa que va fer que els britànics busquessin altres destinacions més enllà de les de sol i platja, i a la fallida de Thomas Cook, que va fer que unes 2.000 persones no vinguessin finalment a Salou, el que hagués suposat unes 16.000 pernoctacions més. Tot i això, no s’ha mostrat preocupat per l’efecte de la caiguda del touroperador de cara a anys propers. “El mercat ho regula tot. Si ells no porten gent, ho farà la competència”, i ha avançat que el proper any l’operador Jet2 començarà volar a partir del mes d’abril a l’aeroport de Reus. Un fet que ajudarà Salou a “desestacionalitzar” l’arribada de visitants. Una de les notes positives ha estat l’augment de turistes russos a la localitat, amb quasi 900.000 pernoctacions, un 5,8% més que l’any passat. Granados ha destacat que “Salou és líder d’aquest mercat” a la zona i ha avançat que se seguiran fent esforços per consolidar-lo. També es vol potenciar el treball amb antigues repúbliques soviètiques, com ara els països bàltics, amb l’ull molt posat a Estònia. De fet, en les darreres setmanes amb motiu del Rally Catalunya 2.000 estonians han estat a Salou, coincidint amb la victòria d’un pilot d’aquest país al campionat del món.  Però els nous mercats que ja s’estan consolidant a Salou són, principalment, el portuguès, amb 79.000 pernoctacions i un augment del 33%, i el procedent d’Estats Units i Canadà, amb 23.000 nits i una crescuda de quasi el 40%. Per al gerent del Patronat de Turisme de Salou, Joan Carles Capilla, “és important la diversificació dels mercats”, ja que aporta “fortalesa”. “Tots els mercats tenen cicles de pujada i baixada, però diversificant minimitzem el risc de davallades. És la fortalesa de Salou”, ha assegurat. Posicionament estratègic Granados ha explicat que en aquest mandat estan executant un pla estratègic de turisme i un pla de turisme intel·ligent que, segons el batlle, posicionarà d’una manera molt mes atractiva la ciutat en l’aparador estatal i internacional. La voluntat és orientar-se “a la desestacionalització”, especialment en el període que va de finals de setmana santa fins a finals de juny. “Estem parlant de ser un destí turístic sostenible i tenim producte per poder-ho ser. En l’oferta gastronòmica hem fet un salt endavant i la guia Michelin ja ens recomana tres restaurants”, ha comentat el batlle. A banda també buscaran potenciar el turisme esportiu, amb una zona d’aigües obertes senyalitzada per a la pràctica del triatló i ampliar l’oferta comercial.  Tot i que l’any passat l’Ajuntament va parlar de 7,8 milions de pernoctacions, per sobre dels 7,64 milions d’enguany, des del consistori han apuntat que aquest 2019 s’ha registrat un increment de l’1,1% perquè les dades exposades aquest dilluns fan referència al període entre l’1 de gener i el 15 d’octubre. En canvi, les del 2018 feien referència fins al 31 d’octubre. En concret, l’octubre del 2018 hi va haver 608.000 pernoctacions, 241.000 de les quals en la segona quinzena.

Summary: L'increment del turisme estatal impulsa les pernoctacions a Salou


El primer tinent alcalde de l’Ajuntament de Barcelona, Gerard Pisarello, ha explicat aquest divendres que ahir membres del govern municipal es van reunir amb 28 entitats veïnals de Gràcia. En una entrevista a Els Matins de TV3, Pisarello ha assegurat que l’objectiu és “escoltar diferents veus” per decidir les solucions que es poden trobar per al Banc Expropiat. “La responsabilitat és nostre però volem escoltar al veïnat”, ha afegit. Sobre la investigació de Fiscalia contra Xavier Trias, Pisarello ha considerat que l’exalcalde es va equivocar en pagar un lloguer de manera “opaca” i sense publicitat. Però tot i fer aquesta crítica política, ha avançat que l’Ajuntament no participarà activament de la via judicial. Pisarello ha explicat que en la reunió d’aquest dijous els representants de l’Ajuntament van rebre moltes queixes pels desperfectes al barri però també de la “desproporció” de l’operació policial dels Mossos d’Esquadra. Segons Pisarello, no només els veïns posen en dubte la proporció de les actuacions de la policia, sinó que també ho fa ERC i el cap de la policia, Albert Batlle, quan admet que s’han pogut produïr errors. Tot i la falta d’interlocució amb els ocupants del local Banc Expropiat, Pisarello ha tornat a oferir “totes les vies” de diàleg. “Aquest és un govern que sempre hem defensar que si es tracta d’un projecte públic i comunitari que pot tenir una utilitat social i cultural, la solució sempre ha de ser dialogar, dialogar i dialogar”, ha afirmat.  En aquest sentit, ha admès que una possible solució podria ser facilitar un edifici de titularitat pública perquè es puguin continuar desenvolupant les activitats que s’ha fet al llarg dels últims cinc anys al Banc Expropiat. Segons el primer tinent alcalde, aquesta “no seria una solució impensable” i ha defensat que si hi ha projectes comunitaris amb recolzament del veïnat “l’obligació de l’Ajuntament és donar espais perquè es puguin dur a terme”.  Després que la Fiscalia hagi obert una investigació contra Trias per haver pagat el lloguer del local sense que ni els mateixos ocupants en tinguessin coneixement, Pisarello ha qualificat la decisió de l’exalcalde “d’estratègia d’opacitat que a mig termini està condemnada al fracàs” perquè es va fer sense tenir en compte els interessos de les persones que estaven ocupant el local. Tot i la crítica política, el primer tinent alcalde ha assegurat que en cap cas el govern municipal es va plantejar portar aquesta qüestió a la via judicial i ha avançat que no participarà activament d’aquesta via. Preguntat per què el govern de Colau no va seguir pagant el lloguer, Pisarello ha defensat que no és una opció acceptada pels ocupants i, per tant, ha argumentat que continuar pagant també hagués agreujat el conflicte.

Summary: L’Ajuntament es reuneix amb 28 entitats veïnals de Gràcia i reitera l’oferta de diàleg per trobar una solució


El Patronat de la Fundació Ramon Llull ha renovat aquest dimarts les bases dels Premis Internacionals Ramon Llull, que es lliuraran novament a Andorra el mes novembre. En la reunió del Patronat, la Fundació ha acordat rebaixar la dotació del Premi Internacional Ramon Llull de catalanística i a la diversitat de 8.000 a 6.000 euros, dotar el Premi Ramon Llull a la Promoció internacional de la creació catalana amb 4.000 euros (fins ara era honorífic) i mantenir la mateixa quantitat pel Premi Ramon Llull de Traducció Literària. A la trobada hi han assistit representants de tots els territoris representats a la Fundació: Catalunya, Andorra, País Valencià, Illes Balears i Catalunya Nord.  El Patronat de la Fundació Ramon Llull s’ha reunit aquest dimarts al Palau Baró de Quadras, seu de l’Institut Ramon Llull (IRL). En la trobada, presidida pel director de la Fundació, Vicenç Villatoro, i on han assistit diversos representants de les administracions i institucions que en formen part (entre ells, el conseller de Cultura, Santi Vila, i la ministra de Cultura, Joventut i Esports del Govern d’Andorra, Olga Gelabert), s’han presentat els principals projectes que es desenvoluparan properament.  Entre aquests, n’ha transcendit la modificació de les bases dels Premis Ramon Llull, que celebraran la seva 27a edició el mes de novembre a Andorra. Uns premis “destinats a reconèixer persones o institucions de fora del domini lingüístic que han treballat per la promoció internacional de la llengua i la cultura catalanes”, el més important dels quals va recaure l’any passat en l'antropòloga nord-americana Kathrynt Woolard.  Els premis que s’atorgaran a partir d’aquesta edició són el Premi Internacional Ramon Llull de catalanística i a la diversitat lingüística, que modifica la seva dotació per passar a ser de 6.000 €, que aporten la Fundació Congrés de Cultura Catalana i la Fundació Ramon Llull; el Premi Ramon Llull a la Promoció internacional de la creació catalana, que passa de ser honorífic a tenir una dotació econòmica de 4.000 €, i que reconeixerà la trajectòria del premiat en comptes de distingir una manifestació cultural concreta de l’any precedent; i el Premi Ramon Llull de Traducció literària, que manté la dotació de 4.000 €. Els assistents a la reunió  han estatOlga Gelabert, Ministra de Cultura, Joventut i Esports del Govern d’Andorra; Santi Vila, Conseller de Cultura de la Generalitat; Lluís Maicas, Delegat del Govern balear per a l’IRL; Xavier Marcé, assessor de presidència de l’Ajuntament de Barcelona; Jérôme Parrilla del Consell Departamental dels Pirineus Orientals; Montserrat Planelles, Directora de Promoció Cultural i Política Lingüística del Govern d’Andorra; Vicenç Villatoro, Director de la Fundació Ramon Llull; Manuel Forcano, Director de l’Institut Ramon Llull; Bartomeu Gili, President de la Xarxa de municipis i entitats de les Illes Balears i batle d’Artà; Diego Gómez García, President de la Xarxa de Ciutats Valencianes i alcalde d’Alzira; Josep Marcé, Gerent de l’IRL; i Inés Sanchez, Secretària de la Fundació Ramon Llull.   La Fundació Ramon Llull es va constituir entre el Govern d’Andorra i l’Institut Ramon Llull el 31 de març de 2008. El 15 de gener de 2009 s’hi van incorporar el Consell General dels Pirineus Orientals, l’Alguer i l’Associació Xarxa de ciutats valencianes Ramon Llull. Al juny del 2013 s’hi va incorporar la Xarxa de Municipis i Entitats de les Illes Balears i al 2015 l’Ajuntament de Barcelona. Enguany s’hi ha reincorporat el Govern Balear a través del seu vincle amb l’Institut Ramon Llull.

Summary: El patronat de la Fundació Ramon Llull modifica les bases dels seus guardons internacionals


Les tres parts implicades en el conflicte dels dispositius GPS que porten al damunt els escombriaires de Girona han pactat una treva de tres mesos per solucionar la situació. El consistori, l'empresa Girona+Neta i representants sindicals dels treballadors han arribat a un acord aquest dijous a la tarda sobre una mesura que afecta el personal que neteja els carrers a peu. Els treballadors no portaran un GPS a sobre, però sí algun dispositiu de geolocalització a les eines (com l'escombra) o a la maquinària. El termini que s'han marcat ha de servir per buscar un aparell alternatiu que sigui acceptat pels representants de la plantilla. El vicealcalde de Girona, Eduard Berloso, ha admès que el GPS "va generar malestar entre els treballadors" i ara volen encaixar un aparell amb el qual "se sentin còmodes" sense que això suposi deixar de registrar "dades de la neteja viària per complir amb la transparència envers la ciutadania". L'acord compta amb el suport dels representants de CCOO. Aquest sindicat és el majoritari ja que té cinc representants al comitè d'empresa. La UGT en té dos i la CGT dos més. La mesura de posar un GPS als treballadors que fan escombrada manual en el servei de neteja de Girona ha estat motiu de polèmica des de fa mesos. La plantilla s'ha concentrat en repetides ocasions per mostrar el seu rebuig a una mesura que creuen que "els criminalitza". Els sindicats consideren que el problema del servei no se situava entre la feina dels treballadors sinó en "la manca de personal". De la seva banda, l'Ajuntament ha defensat aquesta mesura, que es va posar en marxa a mitjans del mes de desembre. El consistori ha al·legat que els 34 aparells són una mesura de "transparència" i no tenien "voluntat de sancionar" els treballadors. El passat 25 d'abril, el consistori va aprofitar les dades d'un informe que recollia 506 inspeccions de diferents carrers de Girona al llarg del 2017 per avalar-ne l'eficàcia. El nombre de neteges que es consideraven satisfactòries va pujar fins al 95%, vint punts per sobre de la mitjana anual. Un increment que Berloso va atribuir directament a l'activació del control per GPS.

Summary: Principi d'acord a tres bandes per replantejar el sistema GPS dels treballadors del servei de neteja a Girona


El president del CoNCA, Carles Duarte, ha lamentat aquest dimarts que la cultura hagi estat víctima de la "confrontació política. En definitiva, el CoNCA neix d'una vocació de deixar endarrere la confrontació política en el moment de definir les polítiques culturals". Així ho ha dit Duarte en la presentació de 'L'Informe Anual de l’Estat de la Cultura i de les Arts 03_2015. Repensant les polítiques culturals. Reptes i reflexions'. Duarte ha apuntat que les primeres dades d'aquest any presenten "una millora lleu del consum, però això no ha de portar cap gran entusiasme", ha alertat. L'ens també ha criticat que el pressupost del Govern en cultura es va situar el 2014 en el 0,7%, la xifra "més baixa en tota la història de la Generalitat".    L'informe planteja una revisió històrica de la política cultural i proposa una reflexió a l'entorn d'aspectes clau de la realitat cultural actual a partir de les consideracions aportades per cinc especialistes del món de la gestió: Nicolás Barbieri, Joaquina Bobes, Lluís Bonet, Antoni Laporte i Jordi Pardo. En concret, recull les necessitats que exigeix el sistema cultural: definir un model d’accés a la cultura i per participar-hi; dotar l'educació d'una dimensió cultural irrenunciable; promoure l'esperit crític de la societat; incentivar noves maneres de crear i de gestionar en l'esfera nacional i la internacional; apostar pels recursos digitals; impulsar sinergies entre institucions, equipaments i agents per consolidar i reforçar el sistema cultural i connectar la creació artística i la recerca científica. El document també inclou un recull de les principals dades generades per la cultura el 2014.

Summary: El CoNCA lamenta que la cultura hagi estat víctima de la "confrontació política" i veu "una millora lleu del consum"


La Coordinadora Calafell i la Plataforma X la Mobilitat Cubelles han anunciat dos talls de l'autopista C-32 per reclamar novament l'alliberament dels peatges que hi ha al Baix Penedès. Les dues entitats, que aglutinen diversos partits polítics i associacions d'aquest tram del litoral, denuncien de nou el "col·lapse" en què es troba la C-31 –que creua pel mig els municipis- i insten els grups parlamentaris i el Departament de Territori i Sostenibilitat a adoptar mesures que afavoreixin l'ús de l'autopista. "Les converses estan en punt mort", ha explicat a l'ACN la presidenta de la Coordinadora Calafell, Sonia Mirambell. La previsió és fer la protesta just davant del peatge d'accés de Cubelles-Cunit els propers 28 de juliol i 11 d'agost a les 20 h. Durant el darrer any, veïns, partits polítics i entitats de Cubelles i el Baix Penedès han convocat diversos talls a la C-31 per reivindicar la necessitat d'alliberar els peatges de la C-32, però els impulsors de la mobilització admeten que les protestes estaven mal plantejades: "Quan tallàvem la carretera, estàvem perjudicant els conductors de la C-31, que són els que no utilitzen els peatges. No era just", assenyala Sonia Mirambell. Ara les entitats convocants estan esperant que el Departament d'Interior concedeixi el vistiplau per traslladar la seva protesta a l'autopista. La portaveu lamenta que les converses amb els grups parlamentaris i la Generalitat estan "estancades". Mirambell recorda que van traslladar a les formacions polítiques una proposta formal per alliberar els peatges, i critica que no n'hagin obtingut cap resposta. Al mateix temps, també insta la Generalitat a oferir millores imminents a la mobilitat de la comarca, ja que no comparteix el discurs del Departament de Territori i Sostenibilitat que emplaça a l'aplicació de la vinyeta com a alterativa al sistema de peatges actual. En aquest sentit, Sonia Mirambell recela de les millores que la Generalitat preveu fer per reduir l'accidentalitat de la C-31. En una recent visita a Cunit, el Secretari de Mobilitat Ricard Font va anunciar una inversió d'1,3 MEUR per crear més passos de vianants, una nova rotonda i un carril bici que ajudin a reduir la velocitat dels vehicles que utilitzen aquesta travessia. "No són conscients que això empitjorarà l'embotellament que ja patim dia a dia", assegura Mirambell.

Summary: Veïns de Cubelles i el Baix Penedès anuncien dos talls de l'autopista C-32 per exigir l'alliberament dels peatges


Guanyem Girona aposta per tancar un pacte amb ERC i demana al PSC que voti a favor de la investidura, per assegurar-se majoria absoluta en primera volta (l'única fórmula que els permetria assolir l'alcaldia). El cap de llista de la candidatura, Lluc Salellas, assegura que un acord amb els republicans és una proposta "que lliga la ciutat amb el país" i permetria forjar un govern "que sigui garantia de progrés, transformador i amb compromís republicà". Entén, a més, que com a segona força al consistori, és a ells a qui els toca la "responsabilitat" de plantejar "el relleu". Salellas admet que la seva proposta és "complicada", perquè demanaria que els socialistes avalessin la investidura a canvi de res. "Tenim clar que no pactarem amb el partit del 155, però Paneque haurà d'escollir qui volen a l'alcaldia, si Madrenas o Salellas, ha assegurat el cap de llista.


L'aeroport del Prat ha tancat el mes de novembre amb 3.043.645 passatgers, una xifra que representa un increment del 9,1% respecte el mateix mes de l'any passat. Pel que a l'acumulat dels primers 11 mesos de l'any, per l'aeròdrom català hi han passat 41,1 milions de passatgers, un 10,9% mes que el mateix període de 2015. Els passatgers de vols nacionals són els que han registrat un increment més significatiu al novembre, concretament del 12,4%. En relació als passatgers de vols internacionals, l'increment al novembre ha estat del 7,8% amb pujades significatives a destinacions de l'Amèrica llatina i Carib (15%), l'Àfrica (13,3%) i l'Orient Mitjà (11,8%). En l'apartat d'operacions, el Prat va realitzar 21.926 aterratges i enlairaments, un 6,5% més que al novembre de 2015. En l'acumulat de l'any,  s'han registrat 286.262 operacions, el que suposa un increment del 6,4%. En aquests 11 mesos de l'any, les rutes internacionals han crescut un 6,5% i les nacionals un 6,2%. Pel que fa a la càrrega aèria, les mercaderies transportades també han continuat creixent durant el mes de novembre fins assolir les 11.863 tones, el que suposa un increment del 10,6% respecte el mes de novembre de 2015. En el que va d'any ja s'han transportat 120.890 tones, un 13,3% més que en el mateix període de l'any passat.

Summary: El nombre de passatgers a l'aeroport del Prat creix un 9,1% al novembre


Els trasplantaments de medul·la de donants que no són familiars van caure un 69% a l'Estat a l'abril, quan se'n van fer 11 (36 l'any anterior). Són dades del Registre de Donants de Medul·la Òssia (REDMO), creat per la Fundació Josep Carreras perquè tots els pacients amb leucèmia o altres malalties de la sang que necessiten un trasplantament i no tenen un familiar compatible puguin operar-se gràcies a un donant no emparentat. En l'impacte més dur de la pandèmia, el criteri ha estat ajornar els trasplantaments, sobretot perquè els hospitals estaven abocats a la covid-19. Quan l'operació no podia esperar, REDMO ha hagut de superar dificultats com el "desgavell" en els transports, que els ha portat a muntar un operatiu especial als aeroports.  El director de REDMO, el doctor Enric Carreras, s'agafa a la "llumeta" que veuen "al final del túnel" i que sembla indicar que la situació derivada de la pandèmia del coronavirus "està millorant", afirma en una entrevista amb l'ACN sobre els trasplantaments durant els primers mesos de la pandèmia i com ara s'estan recuperant.  El doctor Carreras explica que les sol·licituds dels hospitals per trobar donants no familiars -la probabilitat que un familiar sigui totalment compatible és del 25%- està pujant aquests dies "exponencial ment" perquè hi ha pacients que estan esperant l'operació des de fa dies.  "Esperem pujar l'activitat per recuperar el que no s'ha fet anteriorment, però no hem d'oblidar que els hospitals encara han d'atendre persones amb covid-19. S'ha de fer a poc a poc", reflexiona el director de REDMO, registre gestionat per la Fundació Josep Carreras per designació del Ministeri de Sanitat per trobar aquests donants quan cap familiar és compatible.  El doctor Enric Carreras indica que la disminució de trasplantaments de medul·la a causa del coronavirus és "menor" del que pensaven però igualment és "considerable" i destaca que a l'abril és quan es va registrar "mínima activitat" en els trasplantaments de medul·la a l'Estat. Els altres mesos de la pandèmia també en reflecteixen l'impacte: el març es van fer 26 trasplantaments, mentre que a l'any anterior se n'havien practicat 51 (un 49% menys); el maig, se'n van fer 26 (44 l'any anterior, un 41% menys).  Hi ha diversos factors que expliquen aquesta caiguda. Els hospitals i REDMO van estudiar els trasplantaments que s'havien de fer per si es podien demorar uns mesos o hi havia alternatives terapèutiques vàlides per als pacients. La càrrega viral del coronavirus a l'entorn era alta fa unes setmanes i els pacients estan immunodeprimits després d'un trasplantament. Aquest era un aspecte important.  L'altre és que cal assegurar un llit d'UCI per als pacients trasplantats, que poden necessitar cures intensives després de l'operació. Els hospitals es van transformar de dalt a baix el març davant de l'emergència sanitària del coronavirus i precisament van haver de triplicar les UCI per atendre persones amb coronavirus.  Una altra de les dificultats dels darrers mesos ha estat en les donacions, ja que s'han trobat que alguns donants tenien por d'anar a l'hospital quan el virus assotava amb més força. Tot i que mantenien la voluntat per donar, alguns van manifestar que si era possible, preferien esperar.   Un altre problema és que, encara que volguessin, alguns donants no podien ser-ho per presentar símptomes de la covid-19 o ser treballadors molt exposats al virus. "No s'ha demostrat que el virus tingui cap relació amb la medul·la, però no hi ha ningú que vulgui arriscar-se a agafar la donació d'una persona contagiada i trasplantar-lo, és clar", afirma.  A l'estat espanyol, als donants se'ls fa una prova PCR per assegurar-se que no tenen el virus, però no en tots els països és així. Això obliga a congelar les donacions uns dies en espera que passin uns dies per comprovar que el donant no desenvolupa símptomes.  Els 'couriers', sense sortir de l'aeroport  I el que ha estat un autèntic trencaclosques ha estat l'organització de les col·lectes i les donacions sobretot entre països durant les darreres setmanes. De vegades la compatibilitat total es troba en altres països i REDMO la busca entre els 36 milions de donants registrats a tot el món.  "Hem passat molta angoixa, perquè s'han cancel·lat molts vols o s'han canviat trajectes, però les donacions han arribat totes. Algunes amb una mica de demora, però totes les previstes han arribat", assenyala el doctor Carreras.   Alguns països van tancar fronteres o han demanat quarantenes de manera que alguns 'couriers', que són els responsables de transportar les donacions, no volien sortir de l'aeroport per anar a l'hospital per fer l'entrega per poder tornar al seu país sense restriccions.  L'Organització Nacional de Trasplantaments (ONT), amb molta experiència a superar vicissituds, i REDMO van muntar amb la Guàrdia Civil un corredor especial. Quan un 'courier' arribava a l'aeroport, feia el lliurament de la donació i la documentació en els llocs on hi ha la Guàrdia Civil i els sanitaris de l'hospital la recollien. Els coordinadors de REDMO segueixen el trajecte de totes les donacions al detall per informar les autoritats sanitàries d'on es troben en cada moment.  "Tot i que ara molt couriers ja accepten entrar a Espanya fins el centre hospitalari, mantindrem aquest operatiu almenys fins que duri l'estat d'alarma", assenyala.

Summary: Països aïllats, hospitals transformats i dificultats dels donants: els reptes del trasplantament de medul·la en pandèmia


El cap de llista de la CUP, Carles Riera, ha admès els mals resultats que el 21-D ha deixat per a la candidatura rupturista: "Hem perdut capacitat d'influència". Tot això, Riera avisa que els quatre diputats cupaires "continuen tenint la clau" per garantir la majoria absoluta independentista. D'altra banda, la CUP reconeix també que la via unilateral que defensaven ha perdut suport a les urnes, però adverteix que no renunciarà al seu programa. A ERC i JxCat, diu, els "esperarà" quan tornin del diàleg amb l'estat espanyol "amb les mans buides" per negociar la unilateralitat. En clau nacional, el líder de la CUP assegura que el 21-D ha servit per "derrotar el cop d'estat" i validar "la República de l'1-O".  "Felicitem-nos", ha dit Carles Riera a l'hora de valorar els resultats electorals en els que els cupaires han perdut més de la meitat de diputats que tenien fins ara. "Hi havia una batalla entre cop d'estat i república i la República ha guanyat", ha explicat Riera en una lectura global dels resultats. "El cop d'estat ha quedat electoralment derrotat i deslegitimat", insisteix el líder cupaire. Les eleccions, assegura, han contribuït "a construir la República i fer-la una mica més realitat", malgrat l'estat espanyol "ho ha posat tot" per impedir-ho a través de "l'amenaça i la por". Autocrítica per la davallada cupaire Els resultats, però, no són bons en clau cupaire i el candidat no s'ha amagat a l'hora de fer autocrítica. Riera admet que la CUP ha perdut capacitat d'influència sobre els partits majoritaris. "Estem força lluny dels nostres objectius. És una obvietat", reconeix Riera. La CUP atribueix la seva davallada a la fuga de vot, cap a ERC i cap a JxCat "per combatre Ciutadans, donar suport al Govern legítim i per solidaritat antirepressiva". A nivell global també lamenten que no s'hagi aconseguit una majoria d'esquerres al Parlament: "Encara ens queda molt a treballar per aconseguir l'hegemonia social". Ferms en la unilateralitat Malgrat el context que dibuixa el repartiment d'escons, Carles Riera assegura que la CUP no renuncia a la via unilateral. "No ens desdiem del nostre programa ni del projecte polític. Seguirem treballant des dels carrers i des del Parlament" perquè segons Riera "no hi ha condicions per establir un context de diàleg". El cap de llista de la CUP, Carles Riera, també ha recordat que els anticapitalistes sempre han dit que el final del conflicte amb l'estat espanyol arribarà amb un "diàleg multilateral", però que per arribar a aquest escenari cal abans fer efectiva la República per la via unilateral. En aquest sentit, assegura que si ERC i JxCat, majoritaris en el bloc independentista, continuen apostant pel diàleg amb l'estat espanyol, la CUP els esperarà "quan tornin amb les mans buides" i es pugui "negociar la unilateralitat" Ambient enrarit a la Nau Bostik Els cupaires, que inicialment havien previst dues compareixences per valorar els resultats, han acabat fent una valoració única, ja amb els resultats pràcticament definitius i després d'una reunió d'urgència del Secretariat Nacional, que s'ha convocat a un quart d'onze de la nit, quan amb el 60% de l'escrutini es confirmava la davallada. Fins a la seu electoral de la CUP, instal·lada aquest dijous a l'antic complex fabril de les naus Bostik del barri de La Sagrera de Barcelona, s'hi han desplaçat poc més d'un centenar de simpatitzants, que han viscut la nit amb una aparent normalitat, tot i que els ànims eren baixos. Els primers aplaudiments de la nit s'han produït quan amb més del 90% del vot escrutat s'ha confirmat la revalidació de la majoria independentista i el paper decisiu de la CUP davant la investidura, ja sigui tant en primera volta, com en una eventual segona volta.   Fa només dos anys, als comicis del 2015, la CUP va obtenir deu diputats –set a Barcelona i un a cadascuna de les altres circumscripcions electorals– gràcies al suport de 337.794 electors, un 8,21% dels vots emesos en aquells comicis, lluny dels prop de 200.000 d'enguany, un 4,45% del total. A les quatre demarcacions, el suport a la CUP ha caigut a gairebé la meitat i només mantenen representació a Barcelona i Girona, tot i que les seves expectatives era créixer fins i tot en algun territori. Els quatre diputats al Parlament seran Carles Riera, Maria Sirvent i Vidal Aragonés, per Barcelona, i Natàlia Sànchez per Girona.

Summary: La CUP admet la "pèrdua d'influència" i "esperarà" ERC i JxCat quan tornin "amb les mans buides" del diàleg


L'Audiència de Barcelona ha condemnat a 17 anys de presó l'home que va matar una anciana de 81 anys al seu pis de Santedor (Bages) el gener del 2014 després d'entrar-hi a robar. El tribunal ha acceptat la petició feta en el judici celebrat el 25 de gener passat per part de la defensa de rebaixar la pena demanada per les acusacions de 18 anys i 9 mesos a 17 anys, per l'atenuant d'anomalia psíquica, ja que l'home té un retard mental del 48%, però no pas pel de reconeixement dels fets, i ha tingut en compte l'agreujant d'abús de superioritat. La víctima, que tenia 81 anys, vivia sola i, a més, era l'única veïna de l'edifici, al nucli antic de Santpedor. Aquesta era una circumstància que molta gent del poble coneixia, tal com van explicar els dos fills al judici. Tenia problemes de salut, com mobilitat reduïda i crisis respiratòries, i per això feia anys que no sortia de casa. Els familiars la cuidaven i s'encarregaven de les compres, amb l'ajuda d'una assistenta social, veïns i amics. L'anciana va ser trobada morta el 8 de gener del 2014 al matí i poques hores després els Mossos d'Esquadra van detenir l'ara condemnat. La fiscal i l'acusació particular, defensada pel bufet Matamala, consideren que el processat va voler aprofitar les circumstàncies personals de la víctima i es va dirigir a casa seva amb la intenció de robar-li. Durant la comissió del delicte, sorprès per la dona i per evitar ser descobert, la va estrangular agafant-la pel coll. L'acusat, de 33 anys, va reconèixer haver robat diversos objectes i, preguntat per la defensa, va admetre també l'homicidi. Ho va fer de forma lacònica i, interrogat després pel tribunal sobre com va cometre el crim, el processat es va acollir al dret de no declarar. El tribunal l'ha condemnat per homicidi i robatori en casa habitada. Diversos testimonis van situar l'acusat molt a prop de casa de la víctima la nit dels fets L'acusat, amb antecedents penals per robatoris i amenaces, era conegut pels veïns de Santpedor. També per la Policia Local. Solia rondar pel poble i, segons va declarar un agent, havia motivat "moltes intervencions" policials. Al vespre del 7 de gener, precisament, el processat havia estat a les dependències policials -la plaça de l'Ajuntament es troba just al costat del carrer on vivia la víctima-, on havia conversat una estona amb els policies.  Quan l'acusat ja havia marxat de les dependències policials, els mateixos agents van rebre la trucada de la gerent d'un dels establiments del mateix carrer, que havia vist un home "com espiant". Era l'hora de tancar i la gerent, que va declarar com a testimoni, va demanar a la policia que l'acompanyessin fins al cotxe i va destacar que el carrer tenia "una llum molt tènue".  Per la descripció física que va facilitar la gerent i la poca estona que feia que l'home havia marxat de la comissaria, els agents van identificar que era l'acusat qui havia estat voltant amb actitud sospitosa per aquella zona. Un altre comerciant del nucli antic també s'hi havia fixat aquell vespre. L'escala on vivia la víctima no tenia llum després de la manipulació del comptador Un dels fills i la nora de la víctima havien estat a casa seva fins a les 9 del vespre, aproximadament. El primer a marxar va ser el fill, perquè treballa de nit, i poc després, la nora, que va haver de baixar l'escala totalment a les fosques. Quan el fill havia sortit, a l'escala encara hi havia llum. La nora es va trobar al carrer la patrulla de la Policia Local requerida per la gerent de l'establiment i els va avisar que el comptador semblava manipulat. L'endemà al matí, quan la nora va visitar l'anciana per assegurar-se que estigués bé, la va trobar morta al replà de l'escala. El pis estava remogut, amb molts dels objectes tirats per terra. Una empremta, restes biològiques a l'anorac i joies de la víctima a casa del processat  Durant la inspecció a l'interior del pis, els Mossos d'Esquadra van trobar una empremta que pertanyia a l'acusat. A més, com que els testimonis situaven el processat en el lloc dels fets, en van ordenar la detenció. Al domicili de l'acusat, van trobar un anorac amb restes biològiques de la víctima a les mànigues, "compatibles exactament amb una estrangulació", va subratllar el cap de la investigació. També van trobar les joies de l'anciana: un rellotge, una medalla gravada, un anell de sis pedres i un braçalet.  En un descampat del poble van recuperar el 'carnet del diabètic' pertanyent al marit de la víctima, així com el comptador de l'escala que havia estat manipulat. Aquesta va ser una troballa rellevant per a la investigació. "Qui s'havia endut el comptador, també s'havia endut el carnet", va assenyalar el cap de la investigació.  Les metgesses forenses van destacar que l'aixecament del cadàver va ser "complicat" perquè no hi havia llum a l'escala i van haver d'utilitzar llanternes en una primera inspecció. A mesura que van poder fer un reconeixement més exhaustiu, van detectar signes de violència, com una lesió a la boca que només podia ser causada per una "contusió directa", així com ferides als avantbraços, canells i mans "compatibles amb senyals de defensa". Les forenses van certificar que la causa de la mort havia estat per asfíxia per compressió cervical i van situar la mort entre 11 i 12 hores abans.  Els atenuants sol·licitats per la defensa  L'home jutjat va reconèixer l'homicidi i el robatori, però va explicar en la seva declaració que no sabia exactament per què s'havia dirigit al domicili, ja que anava "drogat i borratxo", i que la dona li va obrir la porta. La fiscalia i l'acusació particular van posar de relleu que "en cap cas va quedar acreditat" que hagués consumit droga i, a més, van ressaltar que és "incompatible" amb l'actitud que va mostrar una estona abans del crim segons van descriure els testimonis. També van subratllar que la manipulació del comptador de la llum estava encaminada a "garantir l'èxit" del robatori. "Hi va haver intenció, dol i abús", va reiterar l'advocada de la família. Els psicòlegs que van examinar el processat uns mesos després del crim van explicat que van concloure en els informes que era "capaç suficientment, tot i que de forma limitada, de prendre decisions i d'actuar". Tot i tenir una alteració psíquica del 48%, segons els psicòlegs, sap "distingir el bé i el mal" amb les "facultats cognitives conservades".

Summary: Disset anys de presó per a l'home que va robar i matar una àvia al seu pis de Santpedor (Bages)


La patronal catalana desitja que la legislatura sigui "estable, previsible i amb polítiques a mig i llarg termini" ACN Barcelona.-Foment del Treball ha demanat al nou president de la Generalitat, Quim Torra, que formi un Govern "focalitzat en la recuperació econòmica i en garantir la cohesió social dins el marc de la legalitat". En aquest sentit, ha reclamat "una acció de Govern compromesa amb l'Estatut i la Constitució" la qual cosa "és essencial per a l'estabilitat social i econòmica del país" i "factor clau del creixement". La patronal catalana de les grans empreses ha desitjat, en un comunicat aquest dilluns, que la legislatura sigui "estable, previsible i amb polítiques a mig i llarg termini". Foment també ha felicitat Torra i ha apel·lat a la "responsabilitat" de tots els grups parlamentaris per "establir un diàleg constructiu en benefici del conjunt de la ciutadania de Catalunya i del seu teixit productiu". A més, ha demanat al 131è president de la Generalitat que tingui una "actitud d'entesa i concòrdia" amb el govern espanyol i la resta d'administracions públiques. Entre les prioritats de l'àmbit econòmic que la patronal fixa per al nou Govern, el comunicat destaca "assolir una fiscalitat competitiva", "millorar la inversió en infraestructures", "preservar un marc jurídic i regulador segur i estable", "avançar en la simplificació administrativa" i "assolir una economia més competitiva".

Summary: Foment demana al futur Govern compromís amb "el marc de la legalitat" i que se centri en la "recuperació econòmica"


La Comissió Europea ha seleccionat set pimes catalanes per rebre un total de 9 milions d’euros de subvenció, en el marc de la convocatòria dels ajuts del programa ‘SME Instrument’. Les empreses catalanes formen part del grup de 50 companyies de 14 països diferents que rebran ajuts europeus, d’un màxim de 2,5 milions d’euros per projecte, i de fins a 5 milions en els casos de companyies del sector de la salut. En total, la CE ha destinat 73 milions d’euros als projectes, després de rebre més de 553 propostes. Les pimes de l’Estat espanyol han estat les més exitoses en aquesta convocatòria, amb 14 seleccionades, de les quals la meitat són a Catalunya.  Les empreses catalanes seleccionades són Aticser Serveis Tecnologies de la Informació, de Barcelona; Chimigraf Ibèrica de Rubí; Innovació i Recerca Industrial i Sostenible, de Castelldefels; King of App, de Lleida; Rovalma, de Terrassa; Talaia Networks, de Barcelona; i Worldsensing, també amb seu a la capital catalana.  Els 9 milions d’euros que rebran aquestes companyies formen part dels 15,4 milions de finançament que s’enviaran al conjunt de l’Estat espanyol. Alemanya, el segon estat amb més subvencions, en rebrà per valor de 14,8 milions. La majoria dels projectes seleccionats per rebre finançament europeu estan relacionats amb les Tecnologies de la Informació i la Comunicació (9), el transport (7), l’eficiència energètica (6) i la producció alimentària (6).

Summary: Brussel·les inverteix 9 milions d'euros en set pimes innovadores catalanes


El Consell de Gremis preveu un increment de vendes del 3% en les rebaixes d'estiu, però destaca que tot i que hi hagi una major venda, els descomptes privats i permanents influeixen en una menor afluència i un menor interès general del consumidor. Les rebaixes representen el 40% de les vendes anuals en alguns sectors. La major part de les vendes es realitzen en els primers 15 dies de descomptes. Més de 60 entitats s'han adherit a un manifest per proposar que el sector del comerç i de l'hostaleria sigui considerat i declarat per l'administració com a sector estratègic de l'economia catalana.


En la sessió plenària s'ha aprovat la creació de 15 places a l'organisme Xaloc per reforçar l'assessorament tècnic i econòmic als ajuntaments ACN Girona.-La Diputació de Girona està treballant en un codi ètic de bona conducta que hauran de complir els alts càrrecs de l'ens on s'inclouran un conjunt de mesures. El PDeCAT, que té la presidència, s'ha compromès a buscar el màxim consens entre tots els partits representats i a portar-ho al ple del mes de setembre. Aquest anunci s'ha fet arran d'una moció que havia presentat la CUP sobre la creació d'una bústia ètica i de bon govern en aquest ens. Tota l'oposició hi estava d'acord però finalment el PDeCAT ha demanat que no se sotmetés a votació, defensant que el més idoni era abordar aquest tema de forma "global" i no només posant el focus a aquest aspecte en concret. Tot i això, el diputat de la CUP, Lluc Salellas, ha arrencat el compromís del PDeCAT que el document també inclourà un sistema per rebre queixes de ciutadans. Durant el ple d'aquest dimarts també s'ha aprovat la creació de 15 places a l'organisme autònom Xaloc per reforçar l'assessorament tècnic i econòmic que s'ofereix als ajuntaments.

Summary: La Diputació elaborarà un codi ètic de bona conducta per a alts càrrecs i ho portarà al ple de setembre


El conseller de Salut, Antoni Comín, ha garantit aquest dimecres que les obres del nou Hospital de Viladecans començaran abans que acabi aquest 2017. En una visita als terrenys que han d'acollir el nou equipament, Comín ha apuntat que al Diari Oficial de la Generalitat de Catalunya (DOGC) ja s'ha publicat l'obertura del concurs per licitar l'obra, de manera que les màquines podrien entrar a treballar al desembre com a molt tard. "Això ja no és una vella reivindicació, és una realitat molt important pel conjunt del país. Necessitàvem que el Baix Llobregat fes un salt endavant", ha destacat el conseller. Tot i les lloances, però, Comín ha evitat concretar quan entrarà en funcionament el nou hospital, i s'ha limitat a refermar que les obres estaran acabades l'any 2020. A partir d'aquí, ha recordat, quedarà pendent finançar l'equipament tècnic per poder obrir el centre. Comín ha detallat que l'anunci del DOGC es va publicar el passat divendres 31, fet que considera "de rellevància" per garantir que el nou Hospital de Viladecans serà una realitat els propers anys. Després d'adjudicar el projecte executiu durant el 2016, el Departament de Salut ha assegurat que la licitació de les obres es farà entre els mesos d'octubre i novembre, amb un pressupost de 42 milions d'euros (MEUR). Posteriorment, hi haurà una segona licitació complementària de 24 milions per a les instal•lacions de subministraments com l'aigua, la llum i els serveis informàtics.  "La xifra en conjunt impressiona", ha destacat Antoni Comín, que ha elevat la suma total del cost del nou edifici fins els 80 MEUR si es té en compte també el pressupost per equipar-ne l'interior. En aquest sentit, el conseller de Salut ha situat les obres del nou hospital com "una de les més importants que Salut té en marxa arreu del país", assegurant que Viladecans requeria aquesta inversió degut a la "demografia densa" que hi ha al Baix Llobregat. De fet, aquest equipament ha de donar servei als 180.000 veïns de Viladecans, Gavà, Castelldefels, Begues i Sant Climent. Amb la previsió que les màquines entrin als terrenys a finals d'aquest 2017, el Departament de Salut calcula que les obres estaran acabades d'aquí a tres anys. Amb tot, preguntat per si serà el mateix 2020 quan el nou hospital entrarà en marxa, el titular de Salut ha evitat concretar cap data i s'ha limitat a recordar que durant aquell l'any el centre estarà "acabat de construir". "Després entrarem en una fase que demana un cert temps perquè cal fer-la ben feta, la qual consisteix en l'equipament interior", ha explicat Comín. El conseller ha recordat que el projecte del nou hospital preveu 150 llits, 7 quiròfans, 2 quiròfans de cirurgia ambulatòria, un espai per a Hospital de dia, un servei d'Urgències més gran que l'actual i tota la gamma de servei de diagnòstic de la imatge. Per aquests motius, l'edifici actual passarà a desinar-se a les visites externes i a serveis administratius. Amb tot, es reservarà una part per a possibles ampliacions de futur, per tenir "flexibilitat" de cara a noves demandes de serveis sanitaris, segons ha explicat el conseller Aquesta reserva també es farà en un espai del nou edifici. Nou CAP a Viladecans mentre Gavà continua en espera Comín ha visitat els terrenys del nou Hospital de Viladecans després d'haver estat a Castelldefels, on ha anunciat la posada en marxa del tercer Centre d'Atenció Primària (CAP) de cara al 2020. Pel conseller, aquestes dues inversions demostren que el Baix Llobregat pateix una "discriminació positiva" pel que fa al Departament de Salut, i ha garantit també que el tercer CAP de Viladecans obrirà portes aquesta propera tardor. En canvi, queda pendent la inversió per construir un tercer centre a Gavà. El conseller ha subratllat que “les decisions sobre l’atenció primària depenen de criteris molt tècnics i prèviament establerts" i ha negat implícitament que Gavà compleixi els requisits per acollir un nou CAP.

Summary: Comín garanteix que les obres de l'Hospital de Viladecans començaran a finals d'aquest 2017


El president del Parlament, Roger Torrent, ha retret que el vicepresident primer, Josep Costa (JxCat) , hagi prioritzat al llarg de la legislatura el "desgast i la competència" per sobre de la "lleialtat institucional i la cooperació necessària en un govern de coalició". D'aquesta manera, en una entrevista a Ràdio 4, Torrent ha fet referència a "l'episodi grotesc" del micròfon obert que ha destapat una conversa de Costa amb el membre de la Mesa de Cs, Joan García, per intentar evitar una fotografia de Torrent entregant al vicepresident del Govern, Pere Aragonès, el donatiu de 2 MEUR per pal·liar els efectes del coronavirus. El president de la cambra creu que qualsevol acord postelectoral independentista ha de tenir unes "noves bases". Segons Torrent, l'episodi a la Mesa telemàtica d'aquesta setmana demostra un "fet simptomàtic", que durant tota la legislatura "alguns membres d'aquest òrgan han prioritzat els acords amb Cs fora de la majoria independentista per fomentar més aviat la competència que la cooperació.  Per tant, ha considerat que el que ha passat a l'ultima reunió de la Mesa no és un fet aïllat sinó que forma part de "moltes altres escenes" de les que no se'n tenia constància però que s'han vist en diverses votacions al llarg de la legislatura. Preguntat per si Costa hauria de dimitir, Torrent ha respost que "cadascú ha de fer les reflexions de caràcter personal que pertoquen en funció dels seus valors i de la seva moral i concepció de la política, del que ha de ser la lleialtat i la coordinació entre socis" i, en aquest sentit, ha deixat la decisió a la "consideració personal" del vicepresident primer. Tot i així ha fet una comparació amb la política espanyola. "S'imagina que Podem pactés amb Vox a esquenes de Sánchez i del PSOE?", ha preguntat. El president del Parlament considera que la dinàmica d'aquesta legislatura no s'ha de tronar a repetir en el futur i, en aquest sentit, ha apostat perquè "qualsevol pacte postelectoral per afrontar una nova legislatura es faci amb unes bases noves, que prioritzin la cooperació i no pas la competència i el desgast". "Jo crec que els independentistes estem forçats a entendre'ns, però ens haurem d'entendre amb unes bases noves que fomentin conceptes molt diferents als d'aquesta legislatura", ha refermat. Reflexió sobre cap a on va la legislatura En la situació actual generada pel coronavirus, Torrent creu que cal una reflexió sobre cap a on va la legislatura i amb quina agenda política s'han d'afrontar els pròxims mesos. Pel que fa a al data de les pròximes eleccions, el president de la cambra ha recordat que és decisió del president Torra però ha afegit que és una decisió prou important perquè sigui "pactada" amb ERC, el soci de govern.  S'acaba la paciència amb Sánchez Torrent ha avisat que a ERC se li està acabant la paciència veient l'actitud del president del govern espanyol, Pedro Sánchez. I ha advertit que el futur de la governabilitat de l'Estat depèn del PSOE. Segons el president del Parlament, el portaveu d'ERC al Congrés, Gabriel Rufián, ja ha estat clar dient com ha de canviar l'actitud dels socialistes si volen que  ERC tingui un pes en la governabilitat, és a dir, segueixi permetent la viabilitat de la legislatura.

Summary: Torrent retreu a Costa que hagi prioritzat el "desgast" per sobre la lleialtat institucional


El Museu de l'Institut Català de Paleontologia (ICP) Miquel Crusafont de Sabadell exposa des d'aquest dimecres la nova escultura de l'hominoïdeu Pilobates cataloniae, popularment conegut com a 'Laia'. Es tracta d'una reproducció de l'aspecte en vida de l'espècie d'hominoïdeu Pliobates cataloniae que els investigadors de l'ICP van descriure a finals de 2015 a partir d'unes restes excavades a l'abocador de Can Mata, als Hostalets de Pierola (Anoia). L'escultura de la 'Laia' està elaborada amb silicona, amb ulls de vidre i pèls punxats, la qual cosa li proporciona un acabat hiperrealista. L'aspecte i la postura s'han consensuat amb l'equip d'investigadors de l'ICP per tal que la reconstrucció tingui el màxim rigor científic. L'escultura se sosté sobre una figuera amb figues, en al·lusió a una probable font d'aliment de l'hominoïdeu. L'escultura és obra del biòleg i artista Ramon López amb el suport de l'Obra Social 'la Caixa', entitat que l'ha cedit al museu. Els primers esbossos de l’obra es van elaborar amb cartró ploma mantenint les proporcions de les restes excavades. Es va fer una rèplica del crani amb resina i posteriorment es van modelar els teixits tous amb plastilina. Un cop la peça va estar acabada, es va fer un motlle de silicona a partir del qual es va produir la rèplica, també de silicona. Posteriorment es va pintar, s’hi van col·locar els ulls i el pèl, sintètic en la major part del cos, i natural, bàsicament pèl de crinera de cavall i de pota de bou mesquer, en alguns punts molt concrets. Tot el procés ha durant aproximadament un mes i mig. La presentació de l'escultura s'ha fet coincidir amb l'emissió aquesta setmana del programa de divulgació científica 'Quèquicom' dedicat a la 'Laia'. El capítol 'Laia, una branca en l'evolució humana' es va emetre dilluns al Canal 33.  L'acte de benvinguda ha comptat amb la presència de Salvador Moyà, director de l'ICP, David M. Alba, cap del grup de recerca de faunes del Neogen i Quaternari de l'ICP i investigador que va encapçalar la descripció de la nova espècie, Ramon López, biòleg i escultor, Jaume Vilalta, director de 'Quèquicom' i Montserrat Chacón, regidora de Cultura de l'Ajutnament de Sabadell. Per cloure, David M. Alba ha impartit la conferència 'Laia, el petit primat que ens parla dels nostres orígens'. Aquesta escultura acompanya les reproduccions d'altres troballes emblemàtiques fetes al Vallès i el Penedès com en Pau (Pierolapithecus catalanicus) o en Jordi (Hipanopithecus laietanus). L'acte també ha servit per presentar la remodelació de l'exposició de la planta baixa del Museu de l'ICP que, a partir d'ara, posa a l'abast del públic fòssils originals i rèpliques de la col·lecció de l'Institut, entre les quals destaca el motlle de la pell d'un sauròpode, un dels últims dinosaures que van existir al nostre planeta, una troballa única publicada el mes passat. Pliobates cataloniae, un nou primat a l’arrel de l’arbre dels hominoïdeus actuals Investigadors de l’Institut Català de Paleontologia Miquel Crusafont van descriure el nou gènere i espècie d’hominoïdeu extint, Pliobates cataloniae, a partir d’un esquelet parcial compost per 70 restes fòssils trobades l’any 2011 en un dels jaciments de la sèrie estratigràfica de l’Abocador de Can Mata, als Hostalets de Pierola (Anoia). En destacaven bona part del crani i la dentició, i una part del braç esquerre que incloïa diversos elements de les articulacions del colze i el canell. Les restes corresponen a un simi antropomorf de mida similar a la dels gibons actuals més petits, que pesen entre quatre i cinc quilos, i que va viure fa 11,6 milions d’anys. Pliobates mostra, per primera vegada en un primat fòssil d’aquesta mida, tot un conjunt de trets característics dels hominoïdeus actuals presumiblement heretats a partir del seu darrer ancestre comú, el qual probablement va viure a l’Àfrica uns quants milions d’anys abans que Pliobates. Les restes corresponen a una femella adulta que s’alimentava de fruits tous i grimpava per les capçades dels arbres penjant-se eventualment de les branques. En termes de parentiu, tot just precedeix la divergència entre els homínids (grans antropomorfs i humans) i els hilobàtids (gibons), per la qual cosa té importants implicacions per a reconstruir el darrer ancestre comú de tots dos grups.

Summary: L'Institut Català de Paleontologia presenta en societat la 'Laia', una escultura de l'hominoïdeu Pilobates cataloniae


Un operatiu de la Guàrdia Urbana de Barcelona per combatre la venda ambulant irregular va acabar dijous amb un enfrontament sense ferits ni detinguts i 3.000 objectes decomissats. Dijous hi va un operatiu amb dues fases al Port Vell que van fer de manera conjunta la Guàrdia Urbana i l'Autoritat Portuària al Port Vell. La primera fase va ser a les quatre de la tarda i la segona a les sis, on alguns venedors van reaccionar de forma violenta i es van poder veure imatges de crits, corredisses i llançament d'objectes contra els agents. Fonts de la Guàrdia Urbana han explicat que no hi va haver ferits, detencions ni identificacions.

Summary: Un enfrontament entre la Guàrdia Urbana i els manters acaba amb 3.000 objectes decomissats al Port Vell de Barcelona


El Síndic de Greuges ha emès una resolució adreçada al Departament d’Educació després de rebre més d'un centenar de queixes de famílies preocupades per les condicions en què s'inicia el curs escolar. Així, entre altres qüestions, el defensor demana concretar mesures per garantir l'activitat lectiva amb seguretat de l'alumnat en situacions d'especial risc de salut. També recomana que s'extremin les mesures en aquells centres situats en entorns més complexos socialment o epidemiològicament.  La resolució subratlla que hi ha alumnes amb malalties cròniques o que conviuen amb familiars amb aquestes patologies que no saben si podran assistir als centres de manera presencial. Segons el Síndic, el protocol d'educació no concreta quines actuacions generals cal desenvolupar amb aquest col·lectiu, ni tampoc esmenta què cal fer amb alumnes amb necessitats educatives especials.  En aquest sentit, el defensor demana a Educació i a Salut directrius específiques per garantir la presencialitat d'aquest alumnat de manera segura amb les mesures de protecció que escaiguin.  Així mateix, reclama assegurar que els centres disposen de mitjans necessaris, condicions materials adequades, el personal docent i de suport suficient, i les pautes adequades i clares per protegir la salut de l’alumnat i del conjunt de la comunitat educativa en els diferents escenaris possibles de transmissió de la pandèmia. També avisa que el fet que les ràtios de secundària no estiguin determinades "no pot justificar una elevada prevalença de grups que se situïn per sobre" dels 20 alumnes.  El Síndic també ha demanat al Departament d’Educació que determini la necessitat de personal docent i de suport addicional per implementar les mesures complementàries aprovades pel Govern, i també, si escau, la necessitat de modificar la disposició d’espais alternatius i l’horari escolar si, amb aquestes mesures, es garanteix millor el dret de l’alumnat a l’educació presencial amb garanties de protecció de la salut per al conjunt de la comunitat educativa. En aquesta línia, cal garantir les mateixes condicions d’escolarització al conjunt de l’alumnat en els centres que comparteixin un entorn amb les mateixes condicions epidemiològiques. També demana que els centres estableixin mesures per garantir la continuïtat de l'activitat lectiva en els casos de quarantena.  El Síndic també lamenta que no s'hagin posat recursos addicionals per als centres d'alta complexitat.

Summary: El Síndic demana concretar mesures per garantir l'activitat lectiva de l'alumnat en situacions d'especial risc de salut


La Fiscalia General de l’Estat ha fet públic un comunicat aquest dilluns on expressa el seu rebuig a les mobilitzacions convocades aquest 23 d’abril pels Comitès de Defensa de la República (CDR) davant les seus de les fiscalies de Catalunya, i on expressa el seu “suport absolut als fiscals que fan la seva tasca al territori de la Comunitat Autònoma de Catalunya”. “Expressem el més enèrgic rebuig als intolerables actes que pretenen condicionar l’exercici professional dels membres del Ministeri Fiscal”, apunta el comunicat, que adverteix que “cap intent de pressió impedirà que els Fiscals segueixin exercint la seva funció en defensa de l’ordenament jurídic”. En aquest marc, expressa la seva “confiança” que “l’actuació dels Mossos d’Esquadra impedirà qualsevol alteració de l’ordre públic garantint el normal funcionament de les institucions democràtiques”, i referma el seu “compromís” en la “defensa de l’ordre constitucional, que és la garantia dels drets i llibertats de tots els ciutadans”.

Summary: La Fiscalia “confia” que els Mossos actuaran per garantir l’ordre públic en les mobilitzacions dels CDR a les seves seus


'Despertem la República' lamenta que s'ha fet a instàncies de l'Ajuntament de Barcelona ACN Barcelona.-Les persones que encara quedaven acampades a la Plaça de Catalunya, on s'hi van instal·lar fa just una setmana després de l'ajornament del debat d'investidura al Parlament, han desallotjat l'espai a primera hora del matí després que els Mossos d'Esquadra els informessin que no podien instal·lar les tendes de campanya i pernoctar a la via pública d'acord amb la normativa. Segons ha explicat el col·lectiu 'Despertem la República', desvinculat de cap entitat sobiranista, el desallotjament s'ha fet a instàncies de l'Ajuntament de Barcelona. "Aquells que van participar activament el 15-M ordenen desallotjar-nos de plaça de Catalunya", han criticat en una piulada a Twitter, des d'on han demanat suport. Els acampats estaven instal·lats en una desena de tendes de campanya i una carpa i es van concentrar a la banda nord de la cèntrica plaça per reclamar una investidura, la fi de l'aplicació del 155 i la llibertat dels presos polítics. El passat cap de setmana, es van organitzar diverses activitats com una xocolatada, una encartellada i una botifarrada popular.

Summary: Aixequen l'acampada de la Plaça de Catalunya després d'una setmana


L'Ajuntament de Reus fa una crida a extremar les precaucions davant l'augment del risc de rebrot de covid-19 a la ciutat, que ja és de 324,23 –50 punts més que el dia anterior. L'alcalde en funcions, Daniel Rubio, ha demanat que s'evitin les reunions familiars massives i les trobades socials a la via pública, que es troben al darrere dels nous casos registrats en els darrers dies, segons ha apuntat. Rubio ha explicat que reforçaran la presència d'educadors socials, de voluntaris de Protecció Civil i de patrulles de la Guàrdia Urbana. L'objectiu, ha dit, és vetllar pel compliment de l'ús de la mascareta i el control de les mesures de seguretat als establiments de restauració. A més, ha afirmat que augmentaran la pressió contra el 'botellón'. En una compareixença de premsa, Rubio ha explicat que han reforçat la comunicació envers al ciutadania i que han decidit ampliar el servei d'educadors de salut. En concret, es passarà a disposar de tres equips, de dues persones cadascun, perquè recorrin de dilluns a diumenge els punts de la ciutat on es concentrin més persones i s'hagi pogut percebre que cal reforçar els missatges de prevenció bàsics per evitar contagis.  Aquests efectius, juntament amb sis voluntaris de Protecció Civil, es distribueixen pel municipi per tal de portar a terme una campanya de caire pedagògic entre els ciutadans. En concret se centren en les àrees bàsiques de salut amb una major incidència com són la 2 –a l'entorn del barri de la Immaculada i Misericòrdia-, la 3 –a la plaça Llibertat i cap al nord del municipi- i a la 5 –que comprèn els barris Fortuny, Juroca o Montserrat.  L'Ajuntament també vol fer especial incidència en les trobades socials massives i en les terrasses i establiments de restauració. Per aquest motiu, Rubio ha afirmat que, després de fer una primera "pentinada molt pedagògica" de la ciutat, la Guàrdia Urbana actuarà amb contundència i aixecarà actes als infractors. "Fem un prec a la ciutadania perquè prengui la màxima consciència del risc de la malaltia i que redueixi les reunions al màxim possible", ha manifestat.  A més, el regidor reusenc ha explicat que també s'adreçaran a la Federació d'Associacions de Veïns de Reus per demanar la seva col·laboració, i ha assegurat que augmentaran "el control i la pressió" contra el 'botellón'. En aquest sentit, Rubio ha recordat que aquest cap de setmana passat han pogut frustrar-ne un que preveia aplegar més d'un centenar de persones al polígon Alba. La Guàrdia Urbana i els Mossos van aixecar nou actes per consum d'alcohol a la via pública i Rubio ha dit que imposaran la màxima sanció permesa. "És un atemptat contra la salut pública", ha valorat.  L'alcalde en funcions de Reus ha insistit que portaran a terme "la màxima pressió i incidència" per eradicar "com abans millor" les concentracions de persones i les conductes "que han "trencat" la tendència que presentava el municipi. "La contenció estable de contagis s'ha trencat. Això és fruit també de l'estiu i que tenim municipis costaners a prop que reben molta gent d'altres llocs de l'Estat i les cadenes de transmissió són molt difícils de contenir", ha afegit.   A la ciutat de Reus el risc de rebrot se situa aquest dilluns en 324,23, mentre que dilluns era de 273,40, i Salut continua analitzant l'evolució de les dades. L'increment en un dia ha estat de més de 50 punts, seguint la tendència recent. Actualment el risc de rebrot al Camp de Tarragona també es manté a l'alça i ja és de 121,84, segons les últimes dades publicades pel Departament de Salut. Dilluns la regió va entrar en risc alt de rebrot -amb un nivell superior al 100- per primer cop des del 6 d'abril.

Summary: Reus intensifica la presència d'educadors, voluntaris i policia a la via pública davant l'alt risc de rebrot


CCOO Sanitat de l'Anoia denuncia "més de vint persones residents mortes" a la residència AMMA de Vilanova del Camí. Asseguren que la situació al centre és insostenible degut a la manca d'equips de protecció, falta de personal sanitari i de neteja i lamenten la "indefensió i invisibilitat" d'un sector que ha esdevingut un dels grans focus de propagació de la pandèmia. CCOO demana una solució "efectiva, àgil i real" per aquest centre que inclogui, entre d'altres, una desinfecció del centre "amb garanties" i el trasllat de les persones sanes a zones segures. El sindicat també reclama que es facin els tests de covid-19 als professionals  per "tallar el risc de transmissió" entre els propis professionals i els seus familiars i residents.

Summary: CCOO denuncia una vintena de morts a la residència de Vilanova del Camí